Þingræður haldnar á Alþingi Íslendinga

$html

$html

Frsm. kjörbréfanefndar (Jón Sæmundur Sigurjónsson) : Hæstv. forseti. Kjörbréfanefnd hefur komið saman og tekið fyrir kjörbréf Guttorms Einarssonar, 1. varamanns á lista Borgfl. í Reykjavík, sem taki sæti Aðalheiðar Bjarnfreðsdóttur. Kjörbréfanefnd hefur athugað þetta kjörbréf og leggur til að það verði samþykkt.

Aldursforseti (Stefán Valgeirsson) : Guttormur Einarsson hefur ekki áður tekið sæti á Alþingi. Honum ber því nú skv. 2. gr. þingskapa að vinna drengskaparheit að stjórnarskránni.

Aldursforseti (Stefán Valgeirsson) : Guttormur Einarsson hefur undirritað drengskaparheit um að halda stjórnarskrána. Hann er boðinn velkominn til starfa á Alþingi.

Aldursforseti (Stefán Valgeirsson) : Guðrún Helgadóttir er því rétt kjörin forseti sameinaðs Alþingis og óska ég eftir því að hún komi og taki hér við fundarstjórn.

Forseti (Guðrún Helgadóttir) : Ég þakka hv. þm. það traust sem þeir hafa nú sýnt mér þriðja sinni með því að fela mér embætti forseta þingsins. Við eigum fyrir höndum stutt og annasamt þing og mikilvæg mál bíða afgreiðslu. Ég vona að við eigum góð og drengileg samskipti hér eftir sem hingað til. Ég mun leitast við að tryggja að á einskis manns rétt sé gengið svo að þingið megi starfa á þann veg sem því sæmir. Forsetar þingsins og starfslið hafa átt annasamt sumar við ýmsar skipulagsbreytingar innan þings sem miðað hafa að því að bæta starfsskilyrði þingmanna. Því verki er engan veginn lokið en sú er þó von okkar að það sem þegar hefur verið gert hafi vel til tekist og verkið auðveldi nokkuð störf þingmanna. Ég færi starfsmönnum þakkir fyrir vel unnin störf við þessa endurskipulagningu og endurtek þakkir mínar til hv. þm.

Halldór Blöndal (um atkvæðagreiðslu) : Hæstv. forseti. Þó svo hæstv. fjmrh. sé svo heppinn að hafa atkvæðisrétt hér sem varamaður hv. þm. Geirs Gunnarssonar er hann ekki kjörgengur til forsetakjörs. Því verður þessi atkvæðaseðill að skrifast ógildur þótt hæstv. fjmrh. hafi sýnt góða viðleitni til þess að hreppa þetta virðulega embætti.

Ólafur Þ. Þórðarson (um atkvæðagreiðslu) : Herra forseti. Mér sýnist jafnt á komið með Ólafi Ragnari Grímssyni og ,,frú Salome``, að hvorugur hafi setu á þinginu. Hins vegar var ekki lýst atkvæðafjölda þegar úrskurðað var um kjörið af forsetanum og væri fróðlegt að vita hvort það hafi verið 47 eða 48 atkvæði.

Forseti (Guðrún Helgadóttir) : Vegna athugasemdar hv. 2. þm. Vestf. vill forseti taka fram að þegar hefur verið lýst atkvæðafjölda við kjör hæstv. 1. varaforseta. Hann var sem hér segir: Frú Salome Þorkelsdóttir fékk 48 atkvæði, Þorsteinn Pálsson fékk 2, Ólafur Ragnar Grímsson 1, Eggert Haukdal 2 og auðir seðlar voru 5. Forseti hefur rætt við lagalegan ráðgjafa sinn og lýsir því yfir að rétt muni vera sú athugasemd sem hv. 2. þm. Norðurl. e. hefur gert hér að hv. þm. og hæstv. fjmrh. muni ekki kjörgengur til þessa háa embættis. Vænti ég þess að nóg sé að gleyma þessu atkvæði. Ég vænti þess að hv. þm. fari ekki að fara fram á það að kosningin verði endurtekin. 

Forseti (Guðrún Helgadóttir) : Atkvæði það sem Ólafur Ragnar Grímsson hlaut er úrskurðað ógilt. Valgerður Sverrisdóttir er því rétt kjörin annar varaforseti sameinaðs Alþingis.

Forseti (Guðrún Helgadóttir) : Ég býð varaforseta þingsins og skrifara velkomna til starfa og vænti þess að eiga við þá gott og drengilegt samstarf.